છેલ્લે ચોથો મુદ્દો એ છે કે તમે માફી માગવા સાથે સામી વ્યક્તિને અહેસાસ કરાવો કે આવું ફરીથી નહીં થાય. તમે કહી શકો કે હું મારા ગુસ્સાને કાબુમાં રાખવાનો કે મારા સ્ટ્રેસને ન્ટ્રોલ કરવાનો પ્રયત્ન કરીશ. મોટેભાગે આપણે ઘરની વ્યક્તિઓ પર કે ઓફિસની નાની વ્યક્તિઓ પર બહારનો ગુસ્સો કે તાણ ઠાલવતાં હોઈએ છીએ. પછી આપણે સોરી કહી દઈએ. આવું વારંવાર બનતું હોય તો એ સાબિત થાય કે તમને એ વ્યક્તિની પરવા નથી. નાનામાં નાની દરેક વ્યક્તિનું સ્વમાન જાળવવાની આપણી જવાબદારી હોય છે. જો આપણે બદલાવવાના નથી તો સોરી કહેવાનો ય કોઈ અર્થ નથી રહેતો. તમારા વર્તનની જવાબદારી તમે લેતા હો, તો તેને બદલવાની તૈયારી પણ રાખવી જ પડે. ભૂલ સામી વ્યક્તિની હતી અને તમે ગુસ્સો થયા અને તેને અપમાનિત કરી. આમ ભૂલ બેવડાઈ પણ તમને ખબર છે કે ગુસ્સો થવા કરતાં શાંતિથી એ વ્યક્તિને તેની ભૂલ એકાંતમાં બતાવી શકાય. તે માટે તમે શું એકશન લો છો તે ગૌણ છે પણ સામી વ્યક્તિને બીજાઓની સામે ઉતારી પાડીને કે અપમાનિત કરીને સુધારી શકવાના નથી પણ વધારે દુખ પહોંચાડશો. મોટેભાગે આપણે નજીકની વ્યક્તિઓ સાથે આવું વર્તન કરતાં હોઈએ છીએ અને તેમને આપણે વારંવાર હર્ટ કરીને કહેવા ખાતર માફી માગી લેતા હોઈએ છીએ. તેનો કોઈ અર્થ નથી રહેતો અને બને છે એવું કે આપણે ભૂલોની પરંપરા રચીએ છીએ. ટુંકમાં માગવા ખાતર માફી માગવોનો કોઈ અર્થ સરતો નથી. પરિસ્થિતિ બદલાતી નથી.